VIHREÄ KIRJA Valoa tulevaisuuteenInnovatiivisten valaistusteknologioiden käyttöönoton vauhdittaminen /* KOM/2011/0889 lopullinen */





VIHREÄ KIRJA Valoa tulevaisuuteen Innovatiivisten valaistusteknologioiden käyttöönoton vauhdittaminen Valaistukseen käytetään koko maailmassa 19 prosenttia sähkönkulutuksesta ja EU:ssa 14 prosenttia[1]. Euroopassa vähitellen käytöstä poistettavien hehkulamppujen[2] tilalle on alkanut tulla uusia energiatehokkaita ja ympäristöystävällisiä valaistusteknologioita. Uusista markkinoille tulleista teknologioista innovatiivisin on SSL-teknologia (Solid State Lighting). Se perustuu valoa säteileviin puolijohteisiin, jotka muuntavat sähköä valoksi. Tällaisia lamppuja ovat ledit ja oledit[3]. SSL-teknologia otettiin ensimmäisenä käyttöön liikennevaloissa ja autojen ajovaloissa. Lisäksi sitä käytetään jo laajasti valokylteissä ja televisioissa, ja nyt se on tulossa yleisten valaistustuotteiden markkinoille. SSL-teknologiasta tulee lähivuosina energiatehokkain ja monipuolisin yleisvalaistuksen teknologia, joka yhdessä uusien arkkitehtonisten ja suunnitteluratkaisujen kanssa tuottaa laadukasta valoa ja parantaa näkötehokkuutta ja siten myös mukavuutta ja hyvinvointia[4]. SSL-teknologioiden laajamittainen käyttöönotto voisi merkittävästi edistää älykästä, kestävää ja osallistavaa kasvua koskevan Eurooppa 2020 -strategian tavoitteita ja erityisesti energiatehokkuuden parantamistavoitetta[5]. Tämä vaikuttaa huomattavasti eurooppalaisiin käyttäjiin (sekä kuluttajiin että ammattikäyttäjiin) ja Euroopan valaistusteollisuuden kilpailukykyyn. Jotta nykyiset SSL-tuotteet yleistyisivät markkinoilla, on ratkaistava niihin liittyvät ongelmat: ne ovat kalliita, uusi teknologia on käyttäjille vieras, eikä siihen vielä luoteta, teknologia kehittyy nopeasti ja standardit puuttuvat. Euroopalla on jo käytössään paljon säännöllisesti tarkistettavia ja ajantasaistettavia politiikan välineitä, joilla vauhditetaan energiatehokkaiden teknologioiden – valaistus mukaan luettuna – käyttöönottoa. Eurooppa on myös tunnustanut julkissektorin tärkeyden, sillä se voi julkisten hankintojen kautta edistää tällaisten teknologioiden yleistymistä markkinoilla[6]. Sen vuoksi onkin kysyttävä, tarvitaanko Euroopan tasolla uusia tai lisätoimenpiteitä, joilla voitaisiin nopeuttaa SSL-teknologian käyttöönottoa, ja ovatko tällaiset toimenpiteet toteuttamiskelpoisia. Jos vastaus on myöntävä, mitä nämä toimenpiteet olisivat? Euroopan valaistusteollisuudella on selkeä rooli SSL-teknologiaan siirtymisessä. Tämä laaja, maailmanluokan teollisuus on valmis käyttämään tavanomaiseen valaistukseen liittyviä vahvuuksiaan uuden teknologian hyödyntämiseksi. SSL-tuotteet kuitenkin yleistyvät Euroopan markkinoilla hitaasti, ja tähän teknologiaan liittyvä tutkimus-, innovointi- ja yhteistyötoiminta on pirstaleista4. Sitä vastoin muualla, esimerkiksi Aasiassa ja USAssa, valaistusteollisuus etenee saamansa merkittävän valtiontuen ansiosta vauhdilla [7]. Jotta Eurooppa pysyisi mukana nopeasti kehittyvässä teknologiassa ja maailmanlaajuisessa kilpailussa ja pystyisi ratkaisemaan edellä esitetyt ongelmat, Euroopan tasolla tarvitaan välittömiä toimia seuraavien toisiinsa nivoutuvien keskeisten tavoitteiden saavuttamiseksi: (1) Eurooppalaisten käyttäjien (kysynnän) osalta: lisätään tietoisuutta, osoitetaan kuluttajille, ammattikäyttäjille ja julkisista hankinnoista vastaaville tahoille, että uusi valaistusteknologia on korkealaatuista, säästää pitkän käyttöiän ansiosta energiaa ja rahaa sekä auttaa Eurooppaa pääsemään energiatehokkuustavoitteisiinsa, ja ehdotetaan uusia aloitteita, joilla estetään puutteet markkinoiden alkuvaiheen toiminnassa. (2) Euroopan valaistusteollisuuden (tarjonnan) osalta: ehdotetaan valaistusteollisuuden kilpailukykyä ja globaalia johtajuutta tukevia politiikkoja ja edistetään kasvun ja työpaikkojen luomista Euroopassa. Tämä vihreä kirja on osa ”Euroopan digitaalistrategia” -lippulaivahanketta[8] älykästä, kestävää ja osallistavaa kasvua koskevassa Eurooppa 2020 -strategiassa[9]. Tässä vihreässä kirjassa esitetään tärkeimmät kysymykset, joihin on vastattava eurooppalaisessa strategiassa, jolla pyritään vauhdittamaan laadukkaan SSL-teknologian käyttöönottoa yleisvalaistuksessa. Sen tarkoituksena on auttaa Eurooppaa saavuttamaan tärkeimmät Eurooppa 2020 -strategian mukaiset energiatehokkuuteen, teollisuuteen ja innovaatiopolitiikkaan liittyvät tavoitteet. Tässä vihreässä kirjassa ehdotetaan SSL-teknologian käyttöönottovauhdin nopeuttamiseksi eräitä uusia politiikan aloitteita ja kaikkien Euroopan intressitahojen julkista kuulemista. Sillä pyritään määrittelemään johdonmukainen kokonaisuus kysyntä- ja tarjontapuolta koskevia unionin strategisia tavoitteita sekä vahvistamaan yleisedellytykset näiden tavoitteiden saavuttamiseksi ja luomaan siten perusta kaikkien osapuolten tulevalle toiminnalle. Tutkimuksen, elinkeinoelämän, hallinnon ja kansalaisyhteiskunnan yhteisöjä ja yksityishenkilöitä pyydetään osallistumaan tähän keskusteluun. Koska Euroopan digitaalistrategia on horisontaalinen aloite, tällä vihreällä kirjalla on tärkeitä yhteyksiä useisiin muihin Eurooppa 2020 -strategian lippulaiva-hankkeisiin. Siinä ehdotetaan esimerkiksi, että SSL-alalla sovelletaan useita yleisiä poliittisia tavoitteita, jotka unioni on määritellyt uuden innovaatiopolitiikkansa[10] ja teollisuuspolitiikkansa[11] puitteissa. Siinä ehdotetaan myös toimia, jotka liittyvät unionin alakohtaisempiin aloitteisiin, joita ovat esimerkiksi energiatehokkuussuunnitelma 20116, tuleva uusi tutkimuksen ja innovoinnin puiteohjelma Horisontti 2020[12], jätteiden syntymisen ehkäisemisen ja kierrätyksen teemakohtainen strategia[13], keskeisiä kehitystä vauhdittavia teknologioita koskeva aloite[14] ja aluepolitiikkarahastot[15]. 1. SSL: uusi näkökulma valaistukseen Yleisvalaistussovelluksissa käytettävään SSL-teknologiaan kuuluvat ledi- ja oledivalonlähteet, valaisimet[16] ja ohjauslaitteistot. Ne tuottavat valkoista valoa eri sävyissä ja eri variaatioina lämpimästä kylmään valkoiseen. Ledilampuissa ja -valaisimissa on kirkkaita pistevalonlähteitä. Oledilaitteissa valonlähteet ovat orgaanisia (esim. polymeereja), ja ne säteilevät valoa tasaisesti kaksiulotteiselta pinnalta; niitä voidaan valmistaa minkä tahansa muotoisina ja kokoisina, myös läpinäkyvinä paneeleina. Ledi on jo valmis teknologia. Oledi on vielä kehittyvä teknologia[17], ja markkinoilla on vasta kalliimman hintaluokan tuotteita, joita on valmistettu pieniä eriä. Oledien merkitys kasvaa lähivuosina, kun niitä tulee yleisvalaistusmarkkinoille ja ne avaavat oven uusille valaistussovelluksille. SSL-teknologiaa pidetään läpimurtona yleisvalaistuksen alalla useista syistä: · Energiatehokkuus: Uudet SSL-tuotteet ovat yhtä energiatehokkaita kuin kehittyneimmät vastineensa (loiste- tai halogeenilamput), jotka ovat suorituskyvyltään lähellä optimaalista tasoa. SSL ohittaa lähivuosina energiatehokkuudessa kaikki nykyiset valaistusteknologiat. Se mahdollistaa suuret energiasäästöt[18] hyvin suunnitelluissa, asennetuissa ja hoidetuissa älykkäissä valaistusjärjestelmissä[19] ja alentaa näin merkittävästi hiilidioksidipäästöjä Euroopan tasolla[20]. · Valaistuksen laatu ja visuaalinen mukavuus: SSL-valaisin tarjoaa laadukasta valaistusta[21] ja visuaalista mukavuutta sekä värintoiston (valaistut esineet ovat värikylläisiä) että dynaamisen ohjauksen suhteen (valospektri, välittömästi syttyvät valot, himmennys). Sillä on pitkä elinikä[22] ja alhaisemmat ylläpitokustannukset, eikä se sisällä elohopeaa. Sen voimakkuutta ja väriä on helppo hallita, joten valaistusta voidaan säätää sovelluksen tarpeiden tai käyttäjän henkilökohtaisten toiveiden mukaan. Käynnissä olevissa tutkimuksissa on havaittu, että eräiden ledilamppujen luoma valaistus edistää hyvinvointia, parantaa oppimis- ja työskentelyolosuhteita (esim. kouluissa ja toimistoissa) ja vaikuttaa positiivisesti ihmisten elinvoimaan, keskittymiskykyyn ja vireystilaan[23]. · Design ja estetiikka: SSL-teknologia antaa valaistuksen suunnittelijoille ja tuotantoportaalle lähes rajattoman vapauden luoda uusia valaistuskonsepteja ja suunnitteluparametreja. Se mahdollistaa uudenmuotoisten valaisimien ja valaistusjärjestelmien kehittämisen ja myös niiden täydellisen integroinnin rakennusosiin (seiniin, kattoihin, ikkunoihin). Erityisesti oledit avaavat tien täysin uusille valaistussovelluksille ja ovat avainasemassa kehitettäessä ohuita, hyvin tehokkaita valopaneeleja, jotka antavat huomattavasti joustavuutta suunnitteluun. Ledit ja oledit luovat värejä ja muotoja yhdistämällä uusia mahdollisuuksia henkilökohtaisten tilojen räätälöimiseksi valolla, mikä parantaa mukavuutta ja edistää hyvinvointia. · Innovaatio ja uudet liiketoimintamahdollisuudet: Valaistusteollisuus saa SSL:n lukuisia ominaisuuksia ja etuja yhdistämällä ja hyödyntämällä monia uusia liiketoimintamahdollisuuksia, mikä johtaa liiketoimintamallien muutokseen: valonlähteiden ja valaisimien myymisestä niiden sisällyttämiseen kalusteisiin ja rakennuksiin; vaihtolamppujen myymisestä älykkäiden valaistusjärjestelmien ja -ratkaisujen myymiseen sekä valaistusta palveluna myyvien yleishyödyllisten palvelujen markkinoiden luomiseen. Maailmanlaajuisesti tapahtuva laajamittainen valmistus ja tutkimustoiminta parantanee lähivuosina SSL-tuotteiden suorituskykyä (eli energiatehokkuutta ja laatua) entisestään ja alentanee merkittävästi kustannuksia. Esimerkiksi parhaiden valkoisten ledien hyötysuhde[24] on jo 30–50 prosenttia, valotehokkuus[25] 100–150 lm/W ja värintoistoindeksi[26] 80. Lämmintä valkoista valoa tuottavien ledien tavoitearvot 10 vuoden kuluttua ovat seuraavat: hyötysuhde 50–60 %, valotehokkuus yli 200 lm/W ja värintoistoindeksi yli 90. Parhaiden oledituotteiden valotehokkuus on tätä nykyä 50 lm/W. Vaikka oledituotteiden odotetaan jäävän valotehokkuudeltaan ledejä huonommiksi, olediteknologian lisäarvo syntyy sen koosta, joustavuudesta ja uusien sovellusten mahdollisuudesta. Yleisvalaistusmarkkinoiden kokonaistulot olivat vuonna 2010 maailmanlaajuisesti noin 52 miljardia euroa, josta lähes 30 prosenttia kulutettiin Euroopassa. Maailmanmarkkinoiden arvioidaan vuoteen 2020 mennessä saavuttavan 88 miljardia euroa, josta Euroopan osuus laskee alle 25 prosenttiin[27]. SSL:n nykyinen markkinaosuus Euroopassa on hyvin alhainen: vuonna 2010 ledien markkinaosuus (arvona) oli vain 6,2 prosenttia. SSL:n osuuden ennustetaan useissa tutkimuksissa olevan Euroopan yleisvalaistusmarkkinoilla vuoteen 2020 mennessä yli 70 prosenttia27. Euroopan haasteena on poistaa esteet SSL:n tarjoamien mahdollisuuksien hyödyntämisen tieltä ja auttaa Euroopan valaistusteollisuutta pysymään maailmanlaajuisen kilpailun kärjessä. 2. SSL ja käyttäjät Euroopassa 2.1. SSL:n merkittävä käyttöpotentiaali Euroopassa Valaistus on olennainen palvelu kotitalouksissa, julkisissa tiloissa ja muissa sovelluksissa mainostauluista, ajoneuvoista, liikenteestä ja katuvaloista julkisiin toimistoihin ja rakennuksiin. Valaistustuotteiden ammattikäytön (muut kuin asuinrakennukset ja katuvalaistus) osuus kokonaismarkkinatuloista Euroopassa on 52 prosenttia; loppuosuus tulee asuinrakennuksiksista27. Toimistoissa valaistuksen osuus sähkön kokonaiskulutuksesta on jopa 50 prosenttia, kun vastaava osuus on sairaaloissa 20–30 prosenttia, tehtaissa 15 prosenttia, kouluissa 10–15 prosenttia ja asuinrakennuksissa 10–12 prosenttia[28]. Ledejä on yleisvalaistusmarkkinoilla tarjolla kattoon upotettavina spotteina ja hehkulamput korvaavina vaihtolamppuina. Lediteknologian viimeaikainen kehitys mahdollistaa niiden integroinnin ja käytön vaativammissakin sovelluksissa, kuten katuvaloina, kirkkaana sisä- ja ulkovalaistuksena, myyntipisteiden valaistuksena tai tavaroihin sisältyvinä valoina jne. Ostoskeskukset omaksuivat uuden suuntauksen nopeasti ja ovat tehneet 60 prosentin energiansäästöjä. Takaisinmaksuajat ovat kolmen vuoden luokkaa[29]. Ledivaloja suositaan myös hotelleissa, joissa on saatu muutostöillä aikaan jopa 90 prosenttia aiempia järjestelmiä suurempi tehokkuus[30]. ledien käyttöpotentiaali Euroopassa on hyvin suuri, sillä 75 prosenttia nykyisistä valaistusjärjestelmistä on yli 25 vuotta vanhoja[31]. Ensimmäiset tutkimukset, joissa verrataan ledien koko elinkaaren aikaisia vaikutuksia muihin valaistusteknologioihin, on jo tehty28. Koko elinkaaren aikaisia vaikutuksia on edelleen seurattava lediteknologioiden kehittyessä. SSL-sovelluksia voidaan tulevaisuudessa käyttää laajasti muuhunkin kuin pelkästään nykyisten valaistusjärjestelmien korvaamiseen: niitä voidaan vaikkapa integroida kalusteisiin tai rakennuksiin. Pitkällä aikavälillä tämä voi pienentää odotettuja energiansäästöjä ns. vastavaikutusilmiön[32] vuoksi. Valaistuksen osuus Euroopan kaupunkien sähkönkulutuksesta on 50 prosenttia[33]. Kaupungit kehittävät yhä yleisemmin kestäviä kaupunkivalaistusstrategioita, jotka on yhdennetty kaupunkikehityspolitiikkoihin ja jotka toteutetaan tiiviissä yhteistyössä valaistussuunnittelijoiden, arkkitehtien ja kaupunkisuunnittelijoiden kanssa. Koska nopeasti kehittyvällä SSL-teknologialla pystyttäisiin korvaamaan Euroopassa yli 90 miljoonaa perinteistä katuvaloa, useat Euroopan kaupungit[34] käynnistävät pilottitoimia tutustuakseen tähän teknologiaan, kokeillakseen siitä saatavia hyötyjä ja ymmärtääkseen sen mahdolliset puutteet. Eräät jäsenvaltiot rahoittavat SSL-pilottihankkeita tai muita innovointitoimia[35]. Muissa tapauksissa perustetaan julkisen ja yksityisen sektorin kumppanuuksia, jotka ottavat julkisen valaistuksen vastuulleen 20–30 vuodeksi[36]. 2.2. SSL-teknologian käyttöönotto eurooppalaisten käyttäjien keskuudessa: ongelmat ja haasteet Markkinoilla on jo paljon erilaisia käyttäjien tarpeisiin räätälöityjä SSL-tuotteita. Jotta kuluttajat, ammattikäyttäjät ja kaupungit ottaisivat SSL-tuotteet käyttöön laajassa mitassa, haasteisiin on vastattava eurooppalaisella lähestymistavalla. Pääongelmat ovat seuraavat: Ongelmat kuluttajien ja ammattikäyttäjien kannalta – Huonolaatuiset ledituotteet: Vaikka EU:n markkinoilla on jo hyvälaatuisiakin ledituotteita, monet tarjolla olevista ledituotteista ovat huonosti suunniteltuja ja valmistettuja: ne säteilevät huonolaatuista kylmää valkoista valoa ja ne on lähinnä tarkoitettu korvaamaan hehkulamppuja. Kuluttajat ovat myös havainneet, että tuotteiden elinikä on paljon pakkauksessa mainittua lyhyempi[37]. Keskeisenä tekijänä, jolla taataan kuluttajien tyytyväisyys ledivalaistukseen ja mahdollistetaan ledimarkkinoiden kasvu, pidetään ledituotteiden vähimmäislaatuvaatimuksia. Jäsenvaltiot ovat vastuussa EU:n markkinoilla myytävien CE-merkinnällä varustettujen tuotteiden suorituskyvyn ja turvallisuuden seurannasta (markkinavalvonta). Jotta laadukkaat ledituotteet yleistyisivät EU:n markkinoilla, tarvitaan tehokas markkinavalvontajärjestelmä. – Korkeat hankintakustannukset: SSL-teknologian komponenttien ja valmistusprosessien nopea kehitys ja useiden yritysten merkittävät investoinnit pudottavat SSL-tuotteiden kustannuksia vuosittain 30 prosentilla. Silti ledilamput ovat lähitulevaisuudessa edelleen kalliimpia kuin muut olemassa olevat valaistusteknologiat[38]. Koska laadukkaiden ledien elinikä on pitkä, niiden ylläpitokustannukset ovat alhaiset. Ammattikäyttäjien on tehtävä valaistustuotteiden hankintapäätöksensä niiden omistamisesta aiheutuvia kokonaiskustannuksia koskevien laskelmien perusteella[39]. – Kuluttajat eivät yleensä tunne SSL-teknologioihin liittyviä hyötyjä ja mahdollisuuksia: SSL-teknologiaa ei vielä pidetä merkittävänä vähähiilisenä teknologiana, eikä kustannuksia osata suhteuttaa hyötyihin. – Riittämättömät tai heikot tuotetiedot: Kun kuluttaja päättää ostaa SSL-tuotteen, hänen on vaikea valita oikea tuote, koska tuotteen teknisiä ominaisuuksia koskevat tiedot ovat – silloin kun ne on edes merkitty pakkaukseen – usein huonosti esitetyt (esim. harhaanjohtavat väitteet tuotteen valotehon vastaavuudesta). – Biologiseen turvallisuuteen liittyvät huolenaiheet (”sininen valo”): Eräät tahot ovat huolissaan siitä, miten ledivalon spektrin sininen osa vaikuttaa verkkokalvoon[40]. SCENIHR-tiedekomitean[41] raporttiluonnoksessa keinovalon vaikutuksista terveyteen ei löydetty todisteita siitä, että keinovalaistuksen sininen valo (jota on myös kuluttajille myytävissä ledilampuissa) aiheuttaisi erityistä riskiä. SCENIHR:n alustava suositus on kuitenkin, että tulisi harkita toimenpiteitä, jotka koskevat keinovalaistuksen väärinkäyttöä yleensä. – Teknologian nopea vanhentuminen ja puuttuvat standardit: Kuluttajat lykkäävät SSL-tuotteiden hankintaa odottaessaan hintojen laskua ja teknologian nopeaa kehittymistä (ledien valotehokkuus kaksinkertaistuu laboratorioissa 18–24 kuukauden välein). SSL-teknologian standardoinnissa on edelleen puutteita, myös turvallisuuden osalta. Lisäksi on vastattava seuraaviin haasteisiin, jotta SSL:n käyttöönotto edistyisi kaupungeissa ja yksityisissä rakennuksissa: Erityishaasteet, jotka liittyvät SSL:n laajamittaiseen käyttöönottoon kaupungeissa: – Kaupungeilla ei ole tarpeeksi tietoa, halua tai motivaatiota korvatakseen vanhan ulkovalaistusteknologian energiatehokkaammalla SSL-teknologialla: Monet kaupungit eivät halua käyttää SSL-teknologiaa yleisesti ulkovalaistuksessa lähinnä suhteellisen korkeiden alkuinvestointikustannusten vuoksi, jotka eivät sovi kaupunkien tiukkoihin vuotuisiin talousarvioihin (siitä huolimatta, että elinkaarikustannukset ovat yleensä vastaavasti merkittävästi alhaisemmat). Muita syitä ovat luotettavien laatusertifiointijärjestelmien ja asianmukaisten eritelmien kehittämiseksi tarvittavien standardien puuttuminen. Erityishaasteet, jotka liittyvät SSL:n käyttöönottoon yksityisissä rakennuksissa: – Omistaja vastaan vuokralainen: Kyseessä on intressiristiriita valaistuksen ensihankinnan maksavan rakennuksen omistajan ja käyttökustannuksista yleensä vastaavan käyttäjän välillä[42]. Tämä on esteenä energiatehokkaan valaistuksen käyttöönotolle ja siitä saataville energiansäästömahdollisuuksille6. 2.3. Toimet, joilla kannustetaan SSL:n käyttöönottoon kuluttajien ja käyttäjien keskuudessa SSL-tuotteisiin sovellettavat EU:n poliittiset ja lainsäädäntövälineet EU:n vapaaehtoisia ja pakollisia välineitä, joita voidaan soveltaa SSL-tuotteisiin, on jo olemassa. Niillä pyritään suorituskykyä ja turvallisuutta koskevien vähimmäisvaatimusten kautta tukemaan SSL-tuotteiden yleistymistä. Tärkeimmät välineet ovat: ekosuunnittelu[43], energiamerkinnät[44], ympäristömerkki[45], pienjännitedirektiivi tai yleisestä tuoteturvallisuudesta annettu direktiivi[46], tiettyjen vaarallisten aineiden käytön rajoittamisesta annettu direktiivi, sähkö- ja elektroniikkalaiteromudirektiivi[47], ympäristöä säästävien julkisten hankintojen järjestelmä[48] ja tuotteiden kaupan pitämistä koskevat uudet lainsäädäntöpuitteet[49]. Näitä välineitä tarkastellaan uudelleen säännöllisesti asianomaisten alojen teknologian kehityksen ja mahdollisten uusien EU:n politiikkojen huomioon ottamiseksi. Erityisesti voidaan mainita seuraavat: – ekosuunnittelu- ja energiamerkintädirektiivien sekä ympäristömerkkiasetuksen täytäntöönpanotoimenpiteitä uudelleentarkastellaan tai kehitellään parhaillaan: komissio aikoo antaa uuden ekosuunnitteluasetuksen, joka kattaa suunnatut valonlähteet (heijastinkupulamput). Se hyväksyy suunnattuja lamppuja koskevaa pakollista EU:n lainsäädäntöä, jossa kaikille ledeille asetetaan vähimmäistoimintavaatimukset (ympärisäteilevien ledien on jo noudatettava nykyisen ekosuunnitteluasetuksen mukaisia energiatehokkuuden vähimmäisvaatimuksia)[50]. Komissio aikoo sisällyttää tarkistettuun energiamerkintäasetukseen ledit ja kaiken tyyppiset suunnatut ja ammattikäyttölamput[51]. – Pienjännitedirektiivi saatetaan yhdenmukaiseksi uusien lainsäädäntöpuitteiden46 kanssa. – Ympäristöä säästäville julkisille hankinnoille vahvistetaan vuoden 2011 loppuun mennessä uudet sisävalaistusta koskevat kriteerit ja katuvalaistusta ja liikennevaloja koskevia kriteereitä ajantasaistetaan. – Parhaillaan harkitaan valonlähteiden ympäristömerkkiin liittyvien kriteerien tarkistamista vuonna 2012 siten, että ne laajennetaan koskemaan myös ledejä. Edellä mainittujen lisäksi – GreenLight[52] on vapaaehtoinen aloite, jossa muiden kuin asuinrakennusten sähkönkuluttajia (julkisia ja yksityisiä) kannustetaan vähentämään valaistukseen käyttämäänsä energiaa asentamalla tiloihinsa energiatehokasta valaistusteknologiaa. – Kansainvälinen energiajärjestö (IEA) käsittelee parhaillaan SSL:n yleistä laatukysymystä kehittämällä SSL:n laadunvarmistusjärjestelmää[53], edistämällä suorituskyvyn testauksen yhdenmukaistamista ja työskentelemällä akkreditointi-infrastruktuurien kehittämiseksi[54]. Ottaen huomioon yksilöidyt haasteet SSL:n käyttöönoton vauhdittamiseksi Euroopassa tarvitaan lisätoimia: Kuluttajien näkökulma – Valaistusalan sidosryhmiä ja/tai kuluttajayhdistyksiä pyydetään järjestämään tiedotuskampanjoita, joilla tehdään SSL-tuotteita tunnetummiksi kuluttajien keskuudessa ja autetaan kuluttajaa valitsemaan tarvitsemansa SSL-tuote. – Jäsenvaltioiden ja valaistusteollisuuden on varmistettava, että Euroopassa myytävät SSL-tuotteet ovat suorituskyky- ja turvallisuusvaatimuksia koskevan EU:n lainsäädännön mukaisia. – Komissio seuraa edelleen kehitystä, joka liittyy ledivalaistusteknologian mahdollisiin vaikutuksiin kuluttajien terveyteen. Kysymykset: (1) Mitä ehdottaisitte ratkaisuksi edellä esitettyihin haasteisiin, jotta SSL-teknologia kasvattaisi markkinaosuuttaan Euroopassa? (2) Mitä lisähaasteita mielestänne liittyy SSL-teknologian markkinaosuuden kasvattamiseen Euroopassa ja millaisia ratkaisuja ehdotatte niihin? (3) Mitä jäsenvaltiot voivat tehdä markkinavalvonnan vahvistamiseksi SSL-valaistustuotteiden suorituskyvyn ja turvallisuuden osalta? (4) Mitä valaistusteollisuuden olisi tehtävä SSL-tuotteiden suorituskyvyn varmistamiseksi? (5) Miten voitaisiin lisätä kuluttajien ja ammattikäyttäjien tietoisuutta SSL-teknologioista, ja mitä toimenpiteitä ja kannustimia voitaisiin käyttää SSL:n käyttöönoton vauhdittamiseksi? SSL:n edelläkävijämarkkinoiden luominen kaupungeissa Viranomaiset voivat käyttää ympäristöä säästäviä julkisia hankintoja energiatehokkaan valaistuksen ottamiseksi yleisemmin käyttöön kaupungeissa tai rakennuksissa. Monet jäsenvaltiot ovat vahvistaneet kansallisella tasolle omat lähestymistapansa ympäristöä säästävien julkisten hankintojen tukemiseksi. Kaupunkeja varten on jo eräitä rahoitusvälineitä, joiden avulla kaupungit voivat rahoittaa toteutettavuustutkimuksia kestävään energiaan – valaistus mukaan luettuna – paikallisella tasolla tehtävistä investoinneista. Näitä ovat esimerkiksi teknisen avun väline ELENA[55] ja Euroopan energiatehokkuusrahasto (EEEF)[56]. Jos kaupungeille annettaisiin mahdollisuus ottaa SSL-teknologia käyttöön aikaisessa vaiheessa, niistä tulisi SSL-tuotteiden edelläkävijämarkkinat Euroopassa. Tämä edellyttäisi kuitenkin tiivistä yhteistyötä kunnallisviranomaisten ja valaistusteollisuuden välillä. Se auttaisi kaupunkeja ymmärtämään SSL:n hyödyt ja niiden tarpeisiin räätälöitävien vaihtoehtojen kirjon, hyötymään parhaista käytännöistä saaduista kokemuksista ja määrittelemään asianmukaiset välineet SSL:n nopeaa käyttöönottoa varten. Komissio harkitsee seuraavia toimia valmistellakseen SSL:n edelläkävijämarkkinoiden luomista Euroopan kaupungeissa: – Pyydetään kaupunkien edustajia, SSL-teollisuutta ja muita asiaan kuuluvia toimijoita perustamaan työryhmä, joka valtuutetaan ehdottamaan etenemis- ja täytäntöönpanosuunnitelmat SSL:n edelläkävijämarkkinoiden luomiseksi Euroopan kaupungeissa. Tällaiseen valtuutukseen voi sisältyä innovatiivisen rahoitusjärjestelmän, julkisen ja yksityisen sektorin kumppanuuksien sekä tietojen ja parhaista käytännöistä saatujen kokemusten jakamismekanismin perustaminen. – Kehotetaan kaupunkeja käyttämään ELENAa ja EEEF:ää, olemassa olevia rakennerahastoja ja muita rahoitusmekanismeja SSL:n laajamittaisen käyttöönoton suunnittelemiseksi. – Järjestetään vuodesta 2012 alkaen Euroopan kaupungeille suunnattuja tietoisuudenlisäämistapahtumia[57] tiiviissä yhteistyössä kilpailukyvyn ja innovoinnin puiteohjelmassa (CIP) toteutettavien SSL-pilottitoimien[58], ulkovalaistukseen liittyviä SSL-pilottitoimia tukevien jäsenvaltioiden ja alueiden sekä kaikkien muiden asiaan kuuluvien sidosryhmien kanssa. – Etsitään uusia mekanismeja, joita voi käyttää älykkäitä valaistusjärjestelmiä koskevien suuren mittakaavan pilotti-, demonstrointi- ja käyttöönottotoimien toteuttamiseksi Euroopan kaupungeissa ja alueilla. Tällaiset toimet kuuluvat uuden koheesiopolitiikan (2014–2020) ensisijaisiin investointikohteisiin ja voisivat toimia perustana mahdolliselle älykkäisiin kaupunkeihin liittyvälle eurooppalaiselle innovaatiokumppanuudelle10. SSL:n edelläkävijämarkkinoiden luominen rakennuksissa Julkisten rakennusten osalta poliittiset ja lainsäädäntövälineet, joilla voidaan myös tukea SSL:n käyttöönottoa, ovat jo olemassa tai tulevat pian voimaan: – Viranomaiset voivat käyttää ympäristöä säästäviä julkisia hankintoja energiatehokkaan valaistuksen ottamiseksi yleisemmin käyttöön julkisissa rakennuksissa[59]. – Energiatehokkuusdirektiiviä koskeva komission ehdotus[60], jossa säädetään energiatehokkuussuunnitelman keskeisten osien käytännön soveltamisesta, sisältää useita osatekijöitä, joilla voidaan edistää SSL-teknologian ja valaistuspalvelujen käyttöönottoa julkisissa rakennuksissa. Siinä ehdotetaan eritoten, että viranomaisten on yleisesti ottaen hankittava ainoastaan sellaisia tuotteita – valaistustuotteet mukaan luettuina – jotka kuuluvat korkeimpaan energiatehokkuusluokkaan, johon ledit pian kuuluvat. Energiatehokkaiden valaistusteknologioiden käyttöön ottamista rakennuksissa edistetään myös velvoittamalla energianhuoltolaitokset toteuttamaan loppukäyttäjille suunnattuja energiansäästötoimenpiteitä ja velvoittamalla julkinen sektori saneeraamaan julkisessa omistuksessa olevia rakennuksia. – Rakennusten energiatehokkuudesta annetussa direktiivissä[61] säädetään, että kaikkien uusien julkisten rakennusten on vuoteen 2019 mennessä oltava lähes nollaenergiarakennuksia. Tämä vaatimus ulotetaan koskemaan kaikkia rakennuksia vuoteen 2021 mennessä. Direktiivin mukaan jäsenvaltioiden on vahvistettava rakennusten energiatehokkuudelle vähimmäisvaatimukset. Valmisteilla on asetus, jossa vahvistetaan menetelmä uusien ja olemassa olevien rakennusten (sekä asuinrakennusten että muiden) energiatehokkuutta koskevien vähimmäisvaatimusten kustannusoptimaalisten tasojen laskentaa varten. Siinä myös kannustetaan jäsenvaltioita laskemaan ja asettamaan olemassa olevien rakennusten valaistusjärjestelmien kustannusoptimaaliset vaatimukset järjestelmien tasolla tai johtamaan ne rakennusten tasolla tehdyistä laskelmista. Myös asuinrakennusten osalta on tarpeen antaa käyttäjille rahallisia ja muita kannustimia SSL-teknologioiden hankkimiseksi ja asentamiseksi. Käyttöön voitaisiin ottaa innovatiivisia sopimusmalleja, joissa esimerkiksi valaistus toimitettaisiin sellaisten yritysten antamana palveluna, jotka investoivat SSL-järjestelmään ja joiden tuotto perustuu uuden valaistusjärjestelmän ansiosta saavutettuihin energiansäästöihin[62]. Ehdotetussa energiatehokkuusdirektiivissä edistetään tällaisia energiatehokkuutta koskevia sopimusmalleja. SSL:n edelläkävijämarkkinoiden luomista julkisissa ja asuinrakennuksissa voitaisiin vauhdittaa seuraavin toimin: – Viranomaisia kehotetaan edistämään SSL-teknologioiden laajaa käyttöönottoa julkisten rakennusten saneerauksen yhteydessä. – Jäsenvaltioita kehotetaan antamaan yksittäisille kuluttajia kannustimia kotien valaistusjärjestelmien korvaamiseksi SSL-teknologialla. Kysymykset: (6) Mitä voitaisiin tehdä omistaja-vuokralais-ristiriidan ratkaisemiseksi? (7) Millä lisätoimenpiteillä SSL:n käyttöönottoa rakennuksissa voitaisiin vauhdittaa? 3. SSL ja Euroopan valaistusteollisuus 3.1. Euroopan valaistusteollisuus ja sen kehityksen haasteet Euroopan valaistusteollisuus on laaja maailmanluokan teollisuus, joka työllistää 150 000 ihmistä ja jonka vuotuinen liikevaihto on 20 miljardia euroa. Ala on hyvin innovatiivinen, mutta hyvin pirstaloitunut arvoketjussa4. Suurten maailmanlaajuisten toimijoiden lisäksi alalla on useita tuhansia pk-yrityksiä, jotka toimivat pääasiassa valaisinsektorilla. SSL:n osalta voidaan todeta, että kaksi maailman neljästä suurimmasta ledien valmistajasta4 sijaitsee Euroopassa, joskin vain pieni osa varsinaisesta tuotannosta tapahtuu Euroopassa[63]. Eurooppa on hyvässä asemassa myös kehittyvän oledivalaistusteknologian suhteen, mutta sillä on vaikeuksia muuntaa tutkimuksessa ja kehittämisessä hankkimansa johtoasema menestykselliseksi liiketoiminnaksi ja saattaa markkinoille innovatiivisia tuotteita, joita voitaisiin valmistaa sarjatuotantona Euroopassa suuren mittakaavan valmistusprosesseissa. SSL:n laaja käyttöönotto vaikuttaa valaistukseen liiketoimintana. Seuraavien 3–5 vuoden aikana SSL-markkinoilla nousee vallitsevaan asemaan vaihtolamppujen liikeala[64], kun tavanomaiset hehkulamput poistetaan asteittain käytöstä. Sitä mukaan kun ledilampuista tulee vallitsevia, liiketoiminnan painopiste siirtyy vaihtolamppujen myynnistä valaisimien myyntiin ja erityisesti älykkäiden valaistusjärjestelmien ja valaistuspalvelujen myyntiin. Mahdollisuus räätälöidä valaistuksen ominaisuudet käyttäjän toiveiden mukaisiksi luo uusia liiketoimintamahdollisuuksia ja auttaa osaltaan vastaamaan väestön aktiivisena ja terveenä ikääntymiseen liittyvään haasteeseen. SSL-valaistusjärjestelmien ja -palvelujen alkuinvestointikustannusten suuruuden vuoksi syntyy innovatiivisia rahoitusmalleja, esimerkiksi leasing-vuokraus tai urakkasopimukset, joita sovelletaan aluksi rakennusten laajoihin järjestelmiin ja ulkosovelluksiin. Älykkäät järjestelmät ja viestintäjärjestelmät tekevät vähitellen tästä teollisuudenalasta valaistusjärjestelmien ja palvelujen tuottajia. Siirtyminen älykkäisiin valaistusjärjestelmiin ja -palveluihin vaikuttaa huomattavasti valaisin- ja palvelumarkkinoihin. Valaistusteollisuuden suuret toimijat tulevat yhä enemmän valaistuspalvelujen markkinoille, mikä edistää valaistusteollisuuden konsolidointia. Lisäksi valaistusteollisuus saa räätälöityjen ratkaisujen ansiosta kasvumahdollisuuden, kun se hyödyntää lediteknologian potentiaalia erityisesti yhdistämällä sen älykkäisiin valaistuksen ohjausjärjestelmiin, jolloin syntyy luovia valaistusratkaisuja ja merkittäviä kustannussäästöjä[65]. Liiketoimintamallien muuttuminen vaatii yhteistyön tiivistämistä eurooppalaisten valaistuksen ja valaisinten valmistajien ja monien muiden laajennetun arvoketjun toimijoiden välillä. Näitä toimijoita ovat muun muassa tukku- ja vähittäiskauppiaat, kaupunkisuunnittelijat, arkkitehdit ja valaistussuunnittelijat, sähkökomponenttien/järjestelmien valmistajat ja asentajat, isännöitsijät, rakennusala ja valaistuspalveluyritykset. Eurooppa on rakennusten ohjausjärjestelmien ja valaistuspalvelujen kilpailun kärjessä ja pystyy hyödyntämään laajaa, elinvoimaista ja tunnustettua valaistuksen parissa työskentelevää arkkitehti- ja suunnittelijayhteisöä. Vertikaalinen integraatio etenee jo arvoketjussa, ja sen ennakoidaan myös jatkuvan. SSL-markkinatoimijoiden kärki muodostuu seuraavien 3–5 vuoden kuluessa. Euroopan teollisuudella on periaatteessa erinomainen tilaisuus käyttää nykyisiä vahvuuksia uuden SSL-teknologian hyödyntämiseksi. Euroopan valaistusteollisuuteen kuitenkin jo kohdistuu merkittävää painetta, kun yleisille ledivalaistusmarkkinoille tulee uusia – pääasiassa aasialaisia – toimijoita, jotka ovat aiemmin toimineet litteissä paneelinäytöissä ja televisioissa käytettävien leditaustavalojen markkinoilla. Kaikkien näiden tekijöiden seurauksena valaistusteollisuus muuttuu koko maailmassa merkittävästi seuraavien vuosikymmenten aikana. 3.2. Eurooppalainen strateginen lähestymistapa kilpailukykyisen SSL-teollisuuden tueksi Euroopassa Edellä esitetyistä syistä kilpailukykyisen SSL-teollisuuden tueksi tarvitaan eurooppalainen strateginen lähestymistapa. Erityisesti on vastattava seuraaviin eurooppalaisen SSL-teollisuuden kehittämiseen ja kilpailukykyiseen kehitykseen liittyviin avainkysymyksiin: – ”Kuolemanlaakso”: SSL on osa fotoniikkaa, joka on keskeinen mahdollistava teknologia. Keskeisiä mahdollistavia teknologioita käsittelevä korkean tason asiantuntijaryhmä[66] on määritellyt suurimmat vaikeudet, joita Euroopalla on ideoiden muuttamisessa kaupallisesti hyödynnettäviksi tuotteiksi[67]. Se suosittelee tämän ”kuolemanlaakson” ylittämistä varten kolmipilarista strategiaa, jossa ovat etusijalla i) teknologinen tutkimus; ii) tuotekehitys ja demonstrointi; iii) maailmanluokan kehittynyt valmistus. Korkean tason asiantuntijaryhmä on tämän kolmipilarisen siltamallin perusteella antanut joukon toimintasuosituksia teollisuuden kehityksen tehostamiseksi ja keskeisten mahdollistavien teknologioiden käyttöönottamiseksi Euroopassa. – SSL:n arvoketjun vahvistaminen (raaka-aineista valmistukseen ja lopputuotteisiin, komponenttien ja laitteiden toimittajat mukaan luettuina): Tämä on tarpeen valaistusteollisuuden nykyisen pirstaloituneisuuden korjaamiseksi. Oledien myötä valonlähteiden ja valaisimien valmistajien väliset rajat hämärtyvät entisestään ja valaistusalan jo käynnissä oleva konsolidointi vauhdittuu. – SSL-teollisuuden ja muiden toimijoiden välisen yhteistyön edistäminen laajennetussa arvoketjussa: Yhteistyötä on tehostettava uusien liiketoimintamallien kehittämiseksi ja siirtymiseksi valaistustuotteista valaistusjärjestelmiin ja -palveluihin, joiden osalta Euroopalla on hyvät valmiudet tulla maailmanmarkkinajohtajaksi. – SSL:n valmistuksen tulevaisuus Euroopassa: Euroopan SSL-teollisuuden on tehtävä strategisia päätöksiä, jotka koskevat SSL:n valmistuksen tulevaisuutta Euroopassa sekä ledien että uuden oledivalaistusteknologian osalta. – Harvinaisten raaka-aineiden saannin varmistaminen ja käytöstä poistettujen SSL-tuotteiden kierrätys: Yksi Euroopan teollisuuden tulevien vuosien haasteista on varmistaa SSL-tuotannossa tarvittavien harvinaisten raaka-aineiden[68] saanti, sillä niiden saatavuus on rajallinen eräiden maiden monopolia muistuttavan aseman ja vientirajoitusten vuoksi[69]. Tästä johtuvia haasteita on kaksi: teknologiaa on parannettava harvinaisten resurssien käytön vähentämiseksi ja niitä on kierrätettävä raaka-aineita koskevan lippulaiva-hankkeen[70] ja siihen liittyvän etenemissuunnitelman[71] mukaisesti. Eurooppalaisen SSL-teollisuuden tuleva kehitys, innovointikapasiteetti ja maailmanlaajuinen kilpailukyky riippuvat olennaisesti myös seuraavista seikoista: – Standardointi: Standardoinnin strateginen kehittäminen ja käyttö sekä asianomaisten standardien tehokas maailmanlaajuinen edistäminen[72] voivat olla osaltaan nostamassa Euroopan teollisuutta maailmanmarkkinajohtajaksi. – Immateriaalioikeudet ja innovointi: SSL-teknologian alalla tapahtuvan kilpailun ja innovoinnin edellytys on sekä suuryritysten että pk-yritysten pääsy immateriaalioikeuksien piiriin. SSL-alan maailmanlaajuisilla toimijoilla on tapana lisensoida omia immateriaalioikeuksiaan ristiin suotuisin ehdoin. Lisäämällä suuryritysten ja pk-yritysten välistä yhteistyötä voitaisiin vauhdittaa innovatiivisten SSL-tuotteiden kehittämistä Euroopassa. – Edullisen investointirahoituksen saatavuus: Innovatiivisilla pk-yrityksillä ei useinkaan ole mahdollisuuksia saada edullista investointirahoitusta, jonka avulla ne voisivat kasvaa ja hyödyntää teknologista osaamistaan. Tällä on merkittäviä pitkän aikavälin seuraamuksia Euroopalle, sillä monet pk-yritykset eivät pysty investoimaan nopeasti uusiin SSL-teknologioihin. Ne ovat kuitenkin olennaisen tärkeitä tähän nopeasti kehittyvään teknologiaan liittyvän pitkäaikaisen ja dynaamisen hankintaketjun aikaan saamiseksi. – Opastus ja koulutus: Valaistusalan on yhä välttämättömämpi houkutella ja kouluttaa uusia tutkijoita ja insinöörejä täyttääkseen ennustettavissa olevan taitovajeen[73]. Käyttäjäpuolella puolestaan valaisimia valmistavat pk-yritykset, sähköasentajat, jälleenmyyjät, kaupunkivalaistuksen suunnittelijat ja yleisemmin julkisia valaistushankintoja tekevät henkilöt tarvitsevat SSL-teknologiaa koskevaa opastusta ja koulutusta osatakseen asentaa ja käyttää sitä parhaalla mahdollisella tavalla. 3.3. Aloitteet SSL:n arvoketjun vahvistamiseksi Tutkimus- ja innovaationäkökulma EU:n tutkimus- ja innovaatiorahoitus ja -aloitteet kuluvalla ohjelmakaudella (2007–2013) Seitsemännessä puiteohjelmassa[74] tuetaan SSL-teknologiaan liittyvää tutkimusta EU:ssa yli 90 miljoonalla eurolla. Toimiin kuuluu ledejä ja oledejä sekä niiden valmistusprosesseja koskevia tutkimuksia. Nanoteknologiaa, materiaaleja ja uusia tuotantoteknologioita käsittelevällä aihealueella tuetaan materiaalien tutkimusta tehokkaampien valonlähteiden löytämiseksi. Tieto- ja viestintäteknologian aihealueella tuetaan tutkimusta, jolla pyritään parantamaan SSL-perusteisten valaistussovellusten toimivuutta, laatua ja suorituskykyä. ENIAC-yhteisyritys[75] rahoittaa tutkimus- ja kehittämistoimia, joissa kehitetään kohtuuhintaisia SSL-ratkaisuja koko arvoketjussa. Lisää SSL-teknologiaan liittyviä tutkimus- ja kehittämisvaihtoehtoja on näiden aihealueiden työohjelmissa vuosille 2011–2012. Kilpailukyvyn ja innovoinnin puiteohjelmassa[76] tuetaan muun muassa valaistukseen liittyviä innovointitoimia ja parannetaan rahoituksen saantia. Kilpailukyvyn ja innovoinnin puiteohjelmaan kuuluvassa Älykäs energiahuolto Euroopassa -ohjelmassa[77] rahoitetaan useita SSL-valaistukseen liittyviä tukitoimenpiteitä kuluttajien tietoisuuden lisäämiseksi, jäsenvaltioiden markkinavalvontatoimien tukemiseksi tai jäsenvaltioiden auttamiseksi älykkäiden valaistusratkaisujen toteuttamisessa. Kilpailukyvyn ja innovoinnin puiteohjelmaan kuuluvassa tieto- ja viestintätekniikkapolitiikan tukiohjelmassa[78] tuetaan vuonna 2012 useita SSL-pilottitoimia noin seitsemällä miljoonalla eurolla. Tarkoituksena on demonstroida uusinta SSL-teknologiaa ja levittää tuloksia laajasti Euroopassa. Useat Euroopan alueet käyttävät koheesiopolitiikan[79] yhteydessä rakennerahastoja tehostamaan muutos- ja innovointikykyään SSL-alalla[80]. Ne keskittävät investointinsa tutkimus-, kehittämis- ja innovointitoimiin, pilottituotantolinjoihin ja inhimillisen pääoman kehittämiseen muun muassa kehittyvällä oledialalla. Komissio harkitsee seuraavia toimia: – Valtuutetaan Euroopan standardointielimet kehittämään standardeja[81] yhdessä teollisuuden ja asianomaisten sidosryhmien kanssa sekä yhteistyössä kansainvälisten standardointielinten kanssa. – Toteutetaan SSL-pilottitoimia EU:n laajuisen tietoisuuden lisäämiseksi SSL-teknologiasta demonstroimalla niiden innovatiivista luonnetta julkisissa ja kaupallisissa tiloissa. Pilotit aloitettaneen alkuvuodesta 2012, ja niitä toteutetaan vaikutuksen maksimoimiseksi tiiviissä synergiassa eräiden jäsenvaltioiden aloittamien samanlaisten toimien kanssa. – Vuosina 2011–2013 suunnitellaan aloitettavaksi useita keskeisiin mahdollistaviin teknologioihin (ja SSL-teollisuuteen) liittyviä aloitteita. Esimerkkejä näistä ovat: uusi tutkimuksen ja innovoinnin puiteohjelma Horisontti 2020 (ks. jäljempänä), uusi vuosien 2014–2020 koheesiopolitiikka (ks. jäljempänä), valtiontukisääntöjen tarkistus, uudet keskeisten mahdollistavien teknologioiden rahoitusvälineet tai keskeisten mahdollistavien teknologioiden täytäntöönpanon seurantajärjestelmä. – Seitsemännen puiteohjelman viimeisinä kahtena vuonna nanoteknologiaa, materiaaleja ja uusia tuotantoteknologioita käsittelevällä aihealueella ja tieto- ja viestintäteknologian aihealueella jatketaan sellaisen tutkimuksen ja kehittämisen rahoittamista, joka liittyy uusiin valonlähteisiin ja valaistusjärjestelmiin, fosforin kaltaiset kriittiset raaka-aineet korvaaviin uusiin materiaaleihin[82] tai kolmen värin valkoisiin täyden spektrin ledeihin. Erityistä huomiota kiinnitetään orgaanisen valaistukseen liittyvään standardisointiin ja sen käytöstä poistamista, hävittämistä ja kierrätettävyyttä koskevaan tutkimukseen. – Seitsemännen puiteohjelman tieto- ja viestintäteknologian aihealueen viimeisenä vuonna voitaisiin käynnistää pk-yrityksille suunnattu toimi, jolla tuetaan pk-yritysten innovointitoimia (valaistusalan pk-yritykset mukaan luettuina) ja parannetaan niiden mahdollisuuksia käyttää uutta tietämystä ja uusia tuotantotekniikoita. – Horisontti 2020 -puiteohjelmassa esitetään Euroopan tutkimus- ja innovointisuorituksen nostamista uudelle tasolle fotoniikassa yleensä ja SSL-teknologian alalla erityisesti. Komissio harkitsee julkisen ja yksityisen sektorin kumppanuuden perustamista fotoniikan alalla Horisontti 2020 -ohjelman puitteissa. Tällaisessa julkisen ja yksityisen sektorin kumppanuudessa painotetaan voimakkaasti täydellistä tutkimus- ja innovointiketjua materiaaleista pilottitoimiin. Komissio kehottaa SSL-sidosryhmiä osallistumaan julkisen ja yksityisen sektorin kumppanuuksien keskeisen painopisteen, strategisten tavoitteiden, hallintorakenteen, osallistuvien osapuolten roolien ja vastuualueiden, teollisuuden sitoutumista koskevien järjestelyjen sekä kumppanuuden vaikutuksia mittaavien indikaattorien määrittelyyn. – Komissio on ehdottanut, että uuden koheesiopolitiikan (2014-2020) ensisijaisiin investointikohteisiin luetaan keskeiset mahdollistavat teknologiat (SSL mukaan luettuna) osana alueellisia älykkään erikoistumisen strategioita[83]. Tämä sisältää mekanismit, joita Euroopan alueet voivat käyttää tukeakseen keskeisiin mahdollistaviin teknologioihin liittyvää teknologista ja soveltavaa tutkimusta, pilottituotantolinjoja, tuotteiden varhaista validointia, suuren mittakaavan demonstrointitoimia ja edistyneitä tuotantotekniikoita. Kysymykset: (8) Millaisin toimenpitein – edellä kuvattujen toimenpiteiden lisäksi – voitaisiin vielä tukea tutkimusta ja innovointia sekä SSL:n arvoketjun vahvistamista Euroopassa? Valaistusteollisuuden näkökulma Myös Euroopan SSL-teollisuuden on ryhdyttävä toimiin edellä mainittuihin haasteisiin vastaamiseksi ja edellä mainittujen puutteiden korjaamiseksi ja erityisesti koko arvoketjun huomioon ottavan lähestymistavan omaksumiseksi. Teollisuutta kehotetaan erityisesti – käynnistämään omia aloitteitaan, jotka ovat laajempia kuin nykyiset aloitteet ja liiketoiminta-allianssit; niiden olisi erityisesti pyrittävä luomaan kaikkia osapuolia hyödyttäviä yhteistyöfoorumeita sekä tavanomaisen valaistuksen arvoketjussa (mukaan luettuna tiiviimpi yhteistyö suurten valaistusalan yritysten ja pk-yritysten välillä) että laajennetussa arvoketjussa, – antamaan oman vastineensa suhteessa julkiseen tukeen, joka myönnetään fotoniikkaan liittyvälle julkisen ja yksityisen sektorin kumppanuudelle Horisontti 2020 -ohjelman puitteissa, sitoutumalla investoimaan Eurooppaan ja myös SSL-tuotteiden valmistukseen, – työskentelemään kuluttajien kanssa valaistussovellusten sellaisten uusien toimintojen kehittämiseksi, jotka kannustaisivat ottamaan ne nopeammin käyttöön ja parantaisivat ihmisten hyvinvointia, – työskentelemään Euroopan standardointielimien kanssa SSL-standardeihin liittyviin avoimiin kysymyksiin vastaamiseksi, mukaan luettuina turvallisuuskysymykset, ympäristönäkökohdat sekä menettelyt ja yhteiset menetelmät SSL-tuotteiden ja -järjestelmien suorituskyvyn mittaamiseksi, – osallistumaan tiiviimmin SSL-tuotteiden koko elinkaaren aikaisten vaikutusten arviointiin, – käyttämään kaikkia olemassa olevia mekanismeja, jotta sähköasentajilla, vähittäismyyjillä sekä muilla ammattikäyttäjillä ja julkisilla käyttäjillä olisi mahdollisuus ammatilliseen ja elinikäiseen oppimiseen ja koulutukseen, sekä työskentelemään korkeakoulujen valaistusteknologiaa koskevien opetussuunnitelmien täydentämiseksi. Kysymykset: (9) Mitä muita toimia teollisuus voisi toteuttaa edistääkseen SSL-tuotteiden kestävää valmistuskapasiteettia Euroopassa? (10) Millaisilla muilla toimilla voidaan vahvistaa yhteistyötä arvoketjussa erityisesti arkkitehtien, valaistuksen suunnittelijoiden, sähköasentajien ja rakennusalan kanssa? Miten jäsenvaltiot ja EU voivat osallistua tämän toteuttamiseen? (11) Onko standardisoinnissa aukkoja, jotka haittaavat SSL-teknologiaan liittyvää innovointia ja sen käyttöönottoa? Jos vastaus on myöntävä, millaisia nämä aukot ovat ja miten ne voitaisiin paikata? (12) Millaisia toimia jäsenvaltioiden ja teollisuuden olisi toteutettava tukeakseen SSL-teknologiaan liittyvää koulutusta sekä ammatillista ja elinikäistä oppimista ja vaikuttaakseen siihen, että opetussuunnitelmia mukautetaan uusimpien valaistusteknologioiden sisällyttämiseksi niihin? Yhteistyön lisääminen SSL-teknologiaan liittyvän EU:n lähestymistavan löytämiseksi – Olisi eduksi, jos komissio, SSL-valaistusteollisuuden edustajat ja laajennetun arvoketjun edustajat koordinoisivat tiiviimmin tällä alalla toteutettua toimintaa. Sen vuoksi komissio pyytää SSL-teknologian edustavia sidosryhmiä toimimaan tiiviissä vuorovaikutuksessa komission kanssa saavutetun edistymisen tarkastelemiseksi säännöllisesti ja ehdottamaan uusia toimia tässä vihreässä kirjassa esitettyjen kunnianhimoisten tavoitteiden saavuttamiseksi. 4. Julkinen keskustelu ja jatkotoimet Komissio katsoo, että edellä esitetyt aloitteet, ongelmat ja kysymykset ovat keskeiset seikat, jotka on otettava huomioon laadukkaiden SSL-tuotteiden käyttöönoton vauhdittamista koskevan tavoitteen saavuttamiseksi. Jäsenvaltioita, Euroopan parlamenttia ja muita maita pyydetään edistämään keskustelua omien sidosryhmiensä kanssa. Keskustelun tueksi käytetään erilaisia sosiaalisia medioita, joista yksi on julkisen kuulemisen verkkosivu: http://ec.europa.eu/information_society/digital-agenda/actions/ssl-consultation/index_en.htm. Komissio kehottaa eri osapuolia esittämään kannanottonsa 29. helmikuuta 2012 mennessä. Kaikkiin tässä vihreässä kirjassa esitettyihin kysymyksiin ei ole pakko vastata. Voitte vastata vain niihin kysymyksiin, jotka koskettavat teitä erityisesti. Yksilöikää selkeästi, mihin kysymyksiin vastauksenne liittyy. Kannanotot julkaistaan esittäjän nimellä internetissä, jollei kannanoton esittäjä toisin vaadi. Tutustukaa tähän vihreään kirjaan liitettyyn yksityisyydensuojaa koskevaan lausekkeeseen sekä siihen, miten henkilötietojanne ja vastaustanne käsitellään. Julkisen kuulemisen tulokset julkaistaan internetissä. Komissio hyödyntää niitä harkitessaan uusien toimenpiteiden tarvetta. [1] Guide on the Importance of Lighting, 2011, www.celma.org. [2] Komission asetus (EY) N:o 244/2009. Asteittaisen käytöstä luopumisen määräaika on 1. syyskuuta 2012. Eurooppalaisissa kotitalouksissa korvataan lähivuosina noin 8 miljardia hehkulamppua. [3] LED = light emitting diode (loistediodi); OLED = organic LED (orgaaninen loistediodi). [4] Second Strategic Research Agenda of the European Technology Platform PHOTONICS21, 2010. [5] Energiatehokkuuden lisääminen 20 prosentilla vuoteen 2020 mennessä (verrattuna vuoden 1990 tasoihin). [6] KOM(2011) 109 lopullinen. [7] USA otti vuonna 2009 käyttöön pitkän aikavälin SSL-strategian (tutkimuksesta kaupallistamiseen). Kiinassa toteutetaan esimerkkiohjelmaa ledikatuvalaistuksen asentamiseksi yli 21 kaupunkiin; se myöntää ledejä valmistaville tehtaille merkittäviä tukia, ja tavoitteena on luoda alalle miljoona työpaikkaa kolmen seuraavan vuoden aikana. Etelä-Korea on määritellyt kansallisen ledistrategian, jonka avulla se pyrkii lediliiketoiminnassa maailman kolmen suurimman tekijän joukkoon vuoteen 2012 mennessä. [8] KOM(2010) 245 lopullinen/2. [9] http://ec.europa.eu/europe2020/index_fi.htm. [10] KOM(2010) 546 lopullinen. [11] KOM (2010) 614. [12] http://ec.europa.eu/research/horison2020/index_en.cfm [13] KOM(2011) 13 lopullinen. [14] KOM (2009) 512. [15] KOM(2011) 615 lopullinen. [16] Toisin sanoen valaistuslaitteet ja lamput. [17] Oledien arvioidaan olevan valmis teknologia 3–5 vuoden kuluessa. [18] Viitteen 4 mukaan SSL-lähteillä voidaan saada nykykulutukseen verrattuna jopa 50 prosentin potentiaalinen energiansäästö ja, jos ne yhdistetään älykkäisiin ohjausjärjestelmiin, jopa 70 prosentin potentiaalinen energiansäästö. [19] SSL-valaistus yhdistettynä älykkääseen hallintaan, mikä mahdollistaa läsnäolotunnistuksen, päivänvalo-ohjauksen jne. SSL-valaistusta voidaan ohjata muita energiansäästölamppuja (esim. pienloistelamput) joustavammin valon kulman ja värin tai himmennyksen ja sytytystiheyden osalta. [20] Vuonna 2009 sähkön kokonaiskulutus EU-27:ssä oli 2 719 TWh (Eurostat), josta valaistuksen osuus oli 14 prosenttia. Jos energiansäästöä on 70 prosenttia, voidaan säästää jopa 266 TWh. [21] Valaistuksen laatu sisältää värin laadun (mukaan lukien värin toistuminen ja konsistenssi), valaistusvoimakkuuden (valonlähteestä saatavan valon määrä tiettyyn tehtävään tai tietylle pinnalle), valonlähteen fotometrisen jakauman valaisimessa, käyttöiän, helppohoitoisuuden ja kustannukset. [22] Ledin käyttöikä on 25 000–50 000 tuntia (jopa viisinkertainen verrattuna pienloistelamppuun). [23] Ks. esimerkiksi tutkimusraportti "Lighting, Well-being and Performance at Work", J. Silvester and E. Konstantinou, Centre for Performance at Work at City University London (2011). [24] Hyötysuhde tarkoittaa prosenttiosuutta sähköä, joka muuttuu näkyväksi valoksi. Hehkulamppujen hyötysuhde on 2 prosenttia ja pienloistelamppujen noin 25 prosenttia. [25] Valonlähteen valotehokkuus on valonlähteestä saadun valomäärän suhde käytettyyn sähkötehoon. Sillä mitataan lampun tai valaistusjärjestelmän energiatehokkuutta. [26] Värintoistoindeksillä mitataan valonlähteen kykyä toistaa värejä. [27] Esim. ”Lighting the way: Perspectives on the global lighting market”, McKinsey & Company (2011). [28] Annex 45 Guidebook on Energy Efficient Electric Lighting for Buildings (2010), International Energy Agency (IEA). [29] "Lighting energy savings in 10 Shopping Malls", LED project UNIBAIL RODAMCO, (2011). [30] "The European GreenLight Programme - Efficient Lighting Project, Implementation Catalogue 2005-2009", JRC. [31] http://www.celma.org/archives/temp/CELMA_ELC_LSL_Presentation_D.Zembrot_EP_25012011.pdf. [32] "Addressing the rebound effect" – final report (2011), European Commission study contract ENV.G.4/FRA/2008/0112. [33] "Énergie et patrimoine communal" (2005), ADEME. [34] Esim. Amsterdam, Berliini, Bremen, Bryssel, Budapest, Eindhoven, Haarlem, Leipzig, Lyon, Manchester, Oslo, Rotterdam, Tallinna, Tilburg, Toulouse jne. [35] Esim. Saksa rahoittaa pilottitoimien "Kommunen in neuem Licht" sarjaa; Ranska tukee Cluster Lumière -ryhmittymää, joka tarjoaa foorumin ledi-innovoinnille. [36] Esim. Birminghamin kaupunginvaltuusto. [37] "Consumer relevant Eco-design requirements for domestic lighting", BEUC – ANEC position paper (2011), http://www.beuc.eu. [38] Hehkulampun (60 W) vähittäishinta on alle euron, vastaavan pienloistelampun noin 5 euroa ja vastaavan ledilampun yli 30 euroa. Nykyennusteiden mukaan pienloistelamppujen ja ledien markkinaosuudet ovat yhtä suuret vasta vuonna 2015–2016. [39] Omistamisesta aiheutuvat kokonaiskustannukset sisältävät hankintaan, ylläpitoon, vaihtolamppuihin ja energiankulutukseen liittyvät kustannukset. [40] "Lighting systems using light-emitting diodes: health issues to be considered" (2010), ANSES. [41] Kehittymässä olevia ja vastikään havaittuja terveysriskejä käsittelevä tiedekomitea, joka neuvoo komissiota kuluttajien turvallisuuteen, kansanterveyteen ja ympäristöön liittyvissä tieteellisissä kysymyksissä. [42] Tämä tunnetaan myös investoijaan ja energian loppukäyttäjään liittyvänä ”split incentives” -ristiriitana tai ”principle agent” -ristiriitana. Esimerkiksi kun tämän päivän ledejä verrataan loistelamppuihin, loistelamppujen omistamisesta aiheutuvat kokonaiskustannukset nousevat korkeammiksi 5–6 käyttövuoden jälkeen. [43] Ekosuunnittelulla (http://ec.europa.eu/energy/efficiency/ecodesign/eco_design_en.htm) pyritään vähentämään tuotteiden ympäristövaikutuksia, energiankulutus mukaan luettuna, koko niiden elinkaaren ajan. [44] Energiamerkintäjärjestelmällä (http://ec.europa.eu/energy/efficiency/labelling/energy_labelling_en.htm) luodaan puitteet sellaisten tuotekohtaisten energiamerkintöjen kehittämiselle, joiden perusteella loppukäyttäjät voivat yhdenmukaisten energian kulutusta koskevien tuotetietojen perusteella valita tehokkaimmat tuotteet. [45] Ympäristömerkki (http://ec.europa.eu/environment/ecolabel/) on vapaaehtoinen järjestelmä, jolla edistetään ympäristötehokkaita tuotteita. [46] Pienjännitedirektiivi (http://ec.europa.eu/enterprise/sectors/electrical/lvd/) koskee yli 50 voltin sähkötuotteiden turvallisuutta ja sillä varmistetaan, että markkinoille saatetaan vain turvallisia sähkötuotteita. Alle 50 voltin tuotteiden turvallisuusseikat kuuluvat yleisestä tuoteturvallisuudesta annetun direktiivin soveltamisalaan (http://ec.europa.eu/consumers/safety/prod_legis/index_en.htm). [47] Tiettyjen vaarallisten aineiden käytön rajoittamisesta annetulla direktiivillä (http://ec.europa.eu/environment/waste/rohs_eee/) pyritään rajoittamaan vaarallisten aineiden käyttöä sähkö- ja elektroniikkalaitteissa; sähkö- ja elektroniikkalaiteromudirektiivin (http://ec.europa.eu/environment/waste/weee/) tarkoituksena taas on edistää tällaisten laitteiden keruuta ja kierrätystä. [48] Ympäristöä säästävät julkiset hankinnat ovat EU-tason vapaaehtoinen järjestelmä, jota noudattavat viranomaiset pyrkivät hankkimaan tuotteita, palveluja ja töitä, joiden ympäristövaikutukset ovat koko elinkaaren ajan pienemmät. (KOM(2008) 400). [49] Useimpiin edellä mainituista välineistä sisältyvien suorituskyky- ja turvallisuusvaatimusten noudattamisen valvonnassa on vuodesta 2010 voitu turvautua tuotteiden kaupan pitämistä koskeviin uusiin lainsäädäntöpuitteisiin. Uudet lainsäädäntöpuitteet koostuvat toisiaan täydentävistä asetuksesta ja päätöksestä.Asetuksessa säädetään vuodesta 2010 alkaen sähkölaitteiden markkinavalvonnan vankemmista puitteista ja toimivaltaisten kansallisten viranomaisten toimivallasta ja velvollisuuksista. Niiden on tehtävä sekä kotimaisille että tuontituotteille riittävässä määrin tarkastuksia ja pysäytettävä tuotteet, joista aiheutuu riski tai jotka muulla tavoin eivät ole sovellettavien vaatimusten mukaisia. Päätös sisältää talouden toimijoiden velvollisuuksia koskevia mallisäännöksiä, joiden mukaiseksi tuotteita koskeva yhdenmukaistamislainsäädäntö olisi saatettava. Katso myös: http://ec.europa.eu/enterprise/policies/single-market-goods/regulatory-policies-common-rules-for-products/new-legislative-framework/ [50] http://ec.europa.eu/energy/efficiency/ecodesign/doc/meeting/ed_wd_dls_leds_hl_converter_v1.0.pdf [51] http://ec.europa.eu/energy/efficiency/ecodesign/doc/meeting/el_wd2_-_draft_regulation_on_a_lamp_energy_label_v1.0.pdf [52] Komission vuonna 2000 aloittamaan GreenLight-ohjelmaan on sitoutunut yli 650 julkista ja yksityistä organisaatiota, http://www.eu-greenlight.org. [53] Järjestelmä sisältää tuoteluokat, vähimmäissuoritusarvot, tuoteselosteen merkinnät ja tarkastettuja arvoja koskevan raportoinnin. [54] "Implementing Agreement for a Co-operative Programme on Efficient Electrical End-Use Equipment (4E)", IEA Annual Report 2010, SSL Annex. [55] ELENA (European Local ENergy Assistance) on komission ja Euroopan investointipankin perustama. [56] http://ec.europa.eu/energy/eepr/eeef/eeef_en.htm [57] Mahdollisia levityskanavia ovat kaupunginjohtajien yleiskokous, Eurocities, GreenLigh-ohjelma, LUCI association jne. [58] Kilpailukyvyn ja innovoinnin puiteohjelman tieto- ja viestintätekniikkaosion työohjelmassa 2011 julkaistiin SSL-pilottitoimia koskeva ehdotuspyyntö, johon liittyvät määrärahat ovat enintään 10 miljoonaa euroa. Ehdotuspyynnön perusteella käynnistetään muutamia pilottitoimia vuoden 2012 alkupuolella. [59] Euroopassa 12 prosenttia kaikista rakennuksista on viranomaisten hallinnoimia. [60] KOM(2011) 370 lopullinen. [61] Direktiivi 2010/31/EU. [62] Samanlaisia malleja käytetään jo muiden kuin asuinrakennusten ja katuvalaistuksen osalta. [63] Alle 10 prosenttia ledisirujen tuotannosta tapahtuu tällä hetkellä Euroopassa. [64] Ledilampuilla korvataan tavanomaiset hehkulamput, loistelamput tai halogeenilamput. [65] "The European Lighting Industry’s Considerations Regarding the need for an EU Green Paper on Solid State Lighting", ELC/CELMA 2011, www.celma.org. [66] http://ec.europa.eu/enterprise/sectors/ict/key_technologies/kets_high_level_group_en.htm. [67] http://ec.europa.eu/enterprise/sectors/ict/files/kets/hlg_report_final_en.pdf [68] Näitä ovat erityisesti gallium ja indium sekä fosforeissa käytettävät harvinaiset maametallit (yttrium, cerium, europium). [69] Kiina hallitsee 95:tä prosenttia maailman harvinaisten maametallien tarjonnasta ja on toteuttanut toimenpiteitä niiden viennin huomattavaksi rajoittamiseksi. [70] KOM (2011) 21. [71] KOM(2011) 571 lopullinen. [72] Ks. yhteenvetoraportti "Joint CELMA/ELC Guide on LED related standards" (2011), www.celma.org. [73] Ks. myös ELECTRA-aloite, KOM(2009) 594 lopullinen. [74] http://ec.europa.eu/research/fp7/index_en.cfm. [75] http://www.eniac.eu/web/index.php. [76] http://ec.europa.eu/cip/. [77] http://ec.europa.eu/energy/intelligent/. [78] http://ec.europa.eu/information_society/activities/ict_psp. [79] http://ec.europa.eu/regional_policy/themes/research/index_en.htm. [80] Esim. Saksassa Baden-Württemberg ja Sachsen, Ranskassa Rhône-Alpes ja Suomessa Oulu. [81] Esim. nykyisten turvallisuuteen ja liitäntöihin liittyvien puutteiden korjaaminen, menetelmät SSL-tuotteiden ja -järjestelmien suorituskyvyn ja eliniän mittaamiseksi, viestintä erillisten SSL-tuotteiden ja -järjestelmien välillä sekä muiden energiajärjestelmien kanssa. [82] Asiakirjojen KOM(2008) 699 ja KOM(2011)25 mukaisesti, http://ec.europa.eu/enterprise/policies/raw-materials/index_en.htm [83] KOM(2011) 614 ja COM(2011) 615 lopullinen.